अदालगुरि जिल्लानि माजबात दख'रानि बेन्दोंङाव थानाय जिंगाबिल दालाइसा दुलाराय बर' फरायसा आफादनि खुंगा 6थि बोसोरसालिया जथुम्माया साननैनि मेहेरगोनां हाबाफारिजों दिनै जिंगाबिलनि सोरांजुलि गेलेग्रा फोथाराव जोबनानै थाङो । गेवलां मेलाव गाहाइ आलासि महरै बाहागो लायो मिरु एबसुनि गाहाइ नेहाथारि मानगोनां मुस्रि खनिन्द्र बसुमतारीआ । गेवलां मेलाव गाहाइ आलासि महरै बाहागो लानानै बिथाङा उन्दै बैसोआव हाबा जानाय, उन्दै बैसोआवनो फरायसालि नागारनांनाय आरो उन्दै बैसोआवनो फेग्रा मुवा बाहायनायनि जाहोनफोरानो बर' हारिखौ दासिमबो जौगाहोनो हायाखै होननानै बुंनानै दिनैनि दिथागिरिफोरखौ गावबा गावनि उन्दै उन्दै गथ'फोरखौ हाथ्राब्लाबो जोनोमनिफ्राइ 25 बोसोरसिम दात्य लाथारनांगोन होननानै खुथारै खावलायो । लोगोसे दिथागिरिफोरा साख्रि माव, फालांगि माव आरो हाजिरायानो मावा मानो गासैबो गावनि गथ'फोरखौ लेखा गोरों खालामथारनांगौनि सार्थआवनो गेबेङै मावनांगोन होननानै गावनि बेसेनगोनां बिबुंथियाव बुंथिबावो ।